
Gátelmélet, avagy az erőszakkorlátozás kiterjesztett története és értelmezése

Kulcsszavak: erőszakkorlátozás, nemzetközi jog, nemzetközi kapcsolatok elmélete
Dolgozatomban az erőszakkorlátozással foglalkozom, és arra igyekszem választ találni, hogy
milyen módszerekkel próbálták az emberek a múltban egészen napjainkig korlátozni az
erőszakot, illetve mi lehetett az oka annak, hogy egyes esetekben eredményesek, míg máskor
eredménytelennek bizonyultak az erőszakot korlátozni hivatott törekvések. A dolgozatot azok
az események ihlették, amelyekkel alap- és mesterszakos képzésem során találkoztam. A téma
meglátásom szerint a jelenleg is zajló orosz-ukrán háború miatt is rendkívül aktuális. A
dolgozatban azonban nem csak az államközi szintű erőszakkorlátozással foglalkozom, hanem -
ahogyan az a címből is kiolvasható - egy, a téma megértését szolgáló újfajta megközelítést és
szemléletmódot próbáltam megalkotni.
Dolgozatom első része egy történeti áttekintés, melyben négy részre osztva egyedi példák
segítségével mutatom be a különböző fejlettségi szintű és méretű közösségek belső és külső
erőszakkorlátozó törekvéseit. A felosztásban a verbális kommunikáció és az írásosság mentén
határoltam el a különböző elméleti korszakokat. Így az első két időszak a verbális
kommunikáció előtti és utáni, míg a harmadik az írásosság korszaka lett. Az utolsó rész a már
kollektív biztonság intézményéhez elvezető a 20. században keletkezett dokumentumokat és a
jelenlegi rendszert mutatja be.
A második részben a történeti áttekintőre építve az erőszak korlátozásának általam elképzelt
elméleti keretét fektetem le. Mindezt egy metafora segítségével teszem meg; ebből ered a
dolgozat címében szereplő gátelmélet kifejezés is, mivel az erőszak potenciálját magában
hordozó konfliktusokat egy folyóval, míg az erőszak megakadályozását hivatott rendszereket
egy gáttal ábrázolom.
Ezután az elméleti megközelítés alapján a globális erőszakkorlátozás lehetséges jövőjével,
azon belül is annak kihívásaival foglalkozom, például az Egyesült Nemzetek Szervezete
(ENSZ) kapcsán a reformok akadályaira és következményeire, vagy a nemzetközi rendszert
meglátásom szerint alapjaiban befagyasztó nukleáris fegyverekre.
Dolgozatomat végül konklúzióval zárom, melyben a korábbi részek alapján röviden
jellemzem a jelenlegi nemzetközi erőszakkorlátozás rendszerét és felvázolom átalakulásának
egy lehetséges módját, illetve kitérek az általam a dolgozatban lefektetett elméleti megközelítés
felhasználási lehetőségére.



